OpenLLM-France/wikimedia huggingface dataset:
# Riu Duran

El Riu Duran recorre de nord a sud una vall, també anomenada Valltova (i fins i tot Vall de Meranges), situada a la Baixa Cerdanya, a la banda de solana, repartida entre la província de Lleida i la província de Girona. Es tracta d'una vall d'origen glacial. El Duran, després de drenar la vall i de recollir aigües de rierols i torrenteres, regala la seva aigua al riu Segre.
Aquest riu vertebra el conjunt geomorfològic dels Esterregalls, bandlands ceretans, singulars formacions geològiques, fàcilment visibles des de la carretera N-260, que es troben al municipi d'Isòvol, al qual pertany el poble d'Olopte.
A la vall del riu Duran hi ha el poble de Meranges, a 1539 m d'altitud. A prop hi ha Girul, Éller i Cortàs. Des de la vall es pot accedir al Puigpedrós, i s'hi poden fer moltes travesses i excursions.
A la capçalera de la vall hi ha l'estany de Malniu i els del circ dels Engorgs.

## Referències

* ↑ La vall del riu Duran. ISBN 978-84-18734-00-7.
# St. Nicholas Avenue

St. Nicholas Avenue és una avinguda de New York que constitueix una de les principals vies de circulació del nord de Manhattan, entre el carrer 111 i el 193. L'avinguda travessa el barri de Harlem, i en separa dos dels tres districtes, Central Harlem i East Harlem. Escapant al Grid plan tradicional que ocupa la major part de l'illa, St. Nicholas Avenue és considerat com un eix nord/sud. Travessa també el barri de Washington Heights.
# Manuel Muñoz Martínez

Manuel Muñoz Martínez (Chiclana de la Frontera, 13 de març de 1888 - Madrid, 1 de desembre de 1942) va ser un militar i polític republicà andalús.
Comandant d'Infanteria retirat per la Llei Azaña i membre del Partit Republicà Radical Socialista, va resultar elegit diputat per Cadis a les eleccions a Corts Constituents de 1931. El 1933 va formar part de la Comissió Parlamentària que va investigar els fets de Casas Viejas. Muñoz Martínez va abandonar el partit a la fi de 1933 juntament amb els seguidors de Marcel·lí Domingo i Sanjuan per crear el Partit Radical Socialista Independent, l'organització del qual va presidir a Cadis. A les eleccions de 1933 va revalidar el seu escó. Després de la creació de Izquierda Republicana el 1934, va formar part del seu Consell Nacional. Després de les eleccions de 1936, en les que va revalidar de nou el seu escó, va ser nomenat governador civil de Cadis (interí) i poc després de la revolta que va donar lloc a la Guerra Civil Espanyola, va ser nomenat Director General de Seguretat.
Exiliat a França des del 28 de gener de 1939, va ser detingut per la Gestapo al Finisterre (Bretanya) l'octubre de 1940. La seva labor al capdavant de la DGS va fer que se li acusés dels assassinats de la Model de Madrid i de la matances de Paracuellos. Empresonat a la presó de la Santé de París, la sol·licitud d'extradició per part del Govern espanyol va ser examinada en judici celebrat el gener de 1942. El tribunal va concedir l'extradició, que va ser refutada pel Ministre de Justícia Joseph Barthélemy, però finalment ordenada pel mariscal Philippe Pétain a l'abril. El 26 d'agost del mateix any, va ser extradit a Espanya.
Va ser condemnat a mort per un consell de guerra i afusellat l'1 de desembre de 1942 al Cementiri de l'Est de Madrid.

## Bibliografia

* Álvarez Rey, Leandro. Los Diputados por Andalucía de la Segunda República, 1931-1939: diccionario biográfico. II. Centro de Estudios Andaluces, 2010.

## Enllaços externs

* Esbós sobre Manuel Muñoz Martínez, per Fernando Sigler Silvera Arxivat 2009-12-14 a Wayback Machine. — izqrepublicana.es
* Fitxa de Manuel Muñoz Martínez al Congrés dels Diputats.
# Heliocronòmetre

Un heliocronòmetre és un instrument astronòmic empleat com un ordinador analògic que permet calcular el temps estàndard a partir del temps solar. És considerat com un dispositiu òptic que empra la projecció gnomònica de l'equació del temps (que és una corba en forma de vuit) anomenada analema. El rellotge té una precisió al voltant dels cinc minuts. L'heliocronòmetre va ser desenvolupat per Pilkington-Gibbs amb seu a Preston, Lancashire i distribuït per O. Nelson aproximadament l'any 1910. Va ser emprat inicialment per ajustar els rellotges dels trens a França.

## Característiques

Es tracta pel muntatge general del bastidor d'una variant d'un rellotge solar equatorial orientat al sud. L'ús d'aquest rellotge es veu precedit per l'ajust a la latitud geogràfica d'observació. Per això el rellotge s'ajusta, inclinant el seu pla horari fins que sigui paral·lel al equador celeste. D'aquesta forma el arc diürn és paral·lel al cercle horari que mostra les hores repartides homogèniament al llarg del de 15 $^o$, es gira aquest anell fins que incideixi directament amb el sol. L'ajust es fa tan fi que alguns models inclouen un vernier capaç de reduir els errors de mesura.

## Referències

* ↑ Pilkington & Gibbs. Pilkington & Gibbs. The patent heli-chronometer. Primera, 1908.

## Vegeu també

* Rellotge equatorial
* Rellotge polar
# Luena

Luena és un municipi situat en la Comunitat Autònoma de Cantàbria, en la comarca de Vall del Pas. Els seus límits són: al nord amb Arenas de Iguña, Santiurde de Toranzo i Corvera de Toranzo, a l'oest amb Molledo i San Miguel de Aguayo, a l'est amb Vega de Pas i San Pedro del Romeral, al sud amb Campoo de Yuso i la província de Burgos a la qual accedeix la carretera N-623.

## Localitats

* Bollacín.
* Bustasur.
* Carrascal de Cocejón.
* Carrascal de San Miguel.
* Cazpurrión.
* El Cocejón.
* Entrambasmestas.
* La Garma.
* Llano.
* Ocejo.
* Los Pandos.
* Pandoto.
* La Parada.
* Penilla.
* La Puente.
* Resconorio.
* Retuerta.
* San Andrés de Luena.
* San Miguel de Luena (Capital).
* Sel de la Carrera.
* Sel de la Peña.
* Sel del Hoyo.
* Sel del Manzano.
* Selviejo.
* Tablado.
* Urdiales.
* La Ventona.
* Vozpornoche.

## Demografia

Evolució demogràfica :
| 1900 | 1910 | 1920 | 1930 | 1940 | 1950 | 1960 | 1970 | 1980 | 1990 | 2000 | 2007 |
| 2.764 | 2.827 | 2.802 | 2.319 | 2.486 | 2.274 | 1.995 | 1.649 | 1.392 | 1.253 | 956 | 792 |
Font: INE

## Administració

Eleccions municipals, 23 de maig de 2003 :
| Partit | Vots | % | Regidors |
| PRC | 308 | 51,08% | 4 |
| PP | 152 | 25,21% | 2 |
| PSOE | 133 | 22,06% | 1 |
Eleccions municipals, 27 de maig de 2007 :
| Partit | Vots | % | Regidors |
| PRC | 271 | 46,17% | 4 |
| PP | 194 | 33,50% | 2 |
| PSOE | 117 | 19,93% | 1 |
# Ss

* Per a altres significats, vegeu «SS».
El dígraf <ss> en català s'usa per representar el so de la /s/ sibilant alveolar sorda entre vocals, per exemple massa.

## Vegeu també

* ß
Viccionari
# Keiko Suenobu

Keiko Suenobu (nascuda el 1979) és una dibuixant de manga shojo de temàtica social. Ha saltat a la fama especialment per les seves obres sobre el bullying o assetjament escolar al Japó, com Vitamin i Raifu, traduït com a Life a Occident i guanyador del Premi Kōdansha al millor manga.

## Referències

* ↑ «過去の受賞者一覧 : 講談社漫画賞 : 講談社「おもしろくて、ためになる」出版を» (en (japonès)). Kodansha. Arxivat de l'original el 2010-07-25. [Consulta: 11 maig 2010].
# Plaça del Rei (Tarragona)

* Per a altres significats, vegeu «Plaça del Rei (desambiguació)».
La plaça del Rei és una plaça situada al sud-est del centre històric de Tarragona.
S'hi troben les restes de l'antic Pretori romà, que va acollir l'emperador August i que més tard fou transformat en l'anomenat Castell del Rei, on van sojornar la major part dels reis catalans, per la qual cosa la plaça es coneix amb aquest nom des del segle xv. Hi ha també la seu del Museu Nacional Arqueològic de Tarragona i les esglésies de Natzaret i de la Trinitat, i és el lloc de reunió dels «misteris» que participen en la processó del Sant Enterrament durant la Setmana Santa.

## Referències

* ↑ «Plaça del Rei». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 9 juny 2020].

## Enllaços externs

* La plaça del Rei a la Tarracowiki Arxivat 2011-05-26 a Wayback Machine.
# Rhinosardinia bahiensis

Rhinosardinia bahiensis és una espècie de peix pertanyent a la família dels clupeids.

## Descripció

* Pot arribar a fer 8 cm de llargària màxima.
* Nombre de vèrtebres: 43.
* 13-21 radis tous a l'aleta dorsal i 15-18 a l'anal.

## Hàbitat

És un peix d'aigua dolça i salabrosa, pelàgic i de clima tropical (10°N-20°S, 68°W-34°W).

## Distribució geogràfica

Es troba a Sud-amèrica: riu Orinoco, Surinam, Pernambuco i Bahia (el Brasil).

## Observacions

És inofensiu per als humans.

## Referències

* ↑ Catalogue of Life (anglès)
* ↑ The Taxonomicon (anglès)
* 1 2 3 4 FishBase (anglès)
* ↑ Whitehead, P.J.P., 1985. FAO Species Catalogue. Vol. 7. Clupeoid fishes of the world (suborder Clupeioidei). An annotated and illustrated catalogue of the herrings, sardines, pilchards, sprats, shads, anchovies and wolf-herrings. Part 1 - Chirocentridae, Clupeidae and Pristigasteridae. FAO Fish. Synop. 125(7/1):1-303.
* ↑ Whitehead, P.J.P., 1985.
* ↑ Menezes, N.A., P.A. Buckup, J.L. Figueiredo i R.L. Moura, 2003. Catálogo das espécies de peixes marinhos do Brasil. São Paulo. Museu de Zoologia da Universidade de São Paulo, 160 pp.

## Bibliografia

* Divisió de Peixos de la Smithsonian Institution. Base de dades de la col·lecció de peixos del Museu Nacional d'Història Natural (en anglès). Smithsonian Institution, 2001.
* Anònim, 2002. Base de dades de la col·lecció de peixos del American Museum of Natural History. American Museum of Natural History, Central Park West, NY 10024-5192, Estats Units.
* Coppola, S.R., W. Fischer, L. Garibaldi, N. Scialabba i K.E. Carpenter, 1994. SPECIESDAB: Global species database for fishery purposes. User's manual. FAO Computerized Information Series (Fisheries). Núm. 9. Roma, FAO. 103 p.
* Wu, H.L., K.-T. Shao i C.F. Lai (eds.), 1999. Latin-Chinese dictionary of fishes names. The Sueichan Press, Taiwan.

## Enllaços externs

* AQUATAB
* BioLib (anglès)
# David Jozef Bles

David Jozef Bles (La Haia, 1821 – 1899) fou un pintor neerlandès.

## Biografia

David Jozef Bles a l'edat de tretze anys va ser considerat que tenia el talent suficient per ser acceptat en l'Acadèmia de la Haia. Assistí a classes de 1834 a 1837 i des de 1838 fins a 1841 va ser alumne del pintor Cornelis Kruseman i el seu nebot Jan Adam Kruseman. Llavors Bles viatjà a París per estudiar amb Joseph-Nicolas Robert-Fleury fins al 1843, moment en què s'instal·là a la Haia, encara que continuà sent membre de l'Acadèmia Reial de les Arts i les Ciències (Amsterdam) des de 1845 fins a la seva mort. És conegut per pintar escenes de la història de pintura neerlandesa i pels seus retrats i pintures de gènere.

## Referències

* 1 2 3 4 «David Jozef Bles» (en neerlandès). Rijksbureau voor Kunsthistorische Documentatie.

## Enllaços externs

             A Wikimedia Commons hi ha contingut multimèdia relatiu a: David Jozef Bles
* David Bles a artnet
* «David Jozef Bles». Biografisch Portaal.
# Harutaka Ono

Harutaka Ono (大野 敏隆, 12 de maig de 1978) és un exfutbolista del Japó.
Comença la seua carrera professional al Kashiwa Reysol el 1997. El club va guanyar els campionats Copa J.League el 1999. Ha jugat als clubs Kyoto Purple Sanga, Nagoya Grampus Eight i Tokyo Verdy i es va retirar a finals de la temporada 2008.
El juny de 1997, va ser seleccionat per la selecció nacional sub-20 del Japó per al Campionat Mundial juvenil de 1997.

## Referències

* ↑ J.League Data Site (japonès)
* ↑ Harutaka Ono, Fitxa a Transfermarkt (anglès)
* ↑ «FIFA». Arxivat de l'original el 2020-06-08. [Consulta: 8 juny 2020].
# Luetheïta

La luetheïta és un mineral de la classe dels fosfats. Rep el nom en honor de Ronald D. Luethe (1944–), geòleg de la Phelps Dodge Corporation, a Douglas, Arizona (EUA), qui va trobar el primer material.

## Característiques

La luetheïta és un arsenat de fórmula química Cu₂Al₂(AsO₄)₂(OH)₄. Va ser aprovada com a espècie vàlida per l'Associació Mineralògica Internacional l'any 1976. Cristal·litza en el sistema monoclínic. La seva duresa a l'escala de Mohs és 3. Forma una sèrie de solució sòlida amb la chenevixita, de la qual és el seu anàleg d'alumini.
Segons la classificació de Nickel-Strunz, la luetheïta pertany a «08.DD - Fosfats, etc, només amb cations de mida mitjana, (OH, etc.):RO₄ = 2:1» juntament amb els següents minerals: chenevixita, acrocordita, guanacoïta, aheylita, calcosiderita, faustita, planerita, turquesa, afmita, childrenita, eosforita i ernstita.

## Formació i jaciments

Va ser descoberta a l'àrea de la mina Humboldt, al districte miner de Harshaw, dins el comtat de Santa Cruz (Arizona, Estats Units). També ha estat descrita en altres indrets d'Arizona i Nevada, així com a Xile i Austràlia.

## Referències

* ↑ «Luetheite» (en anglès). Mindat. [Consulta: 1r desembre 2021].
# Kenichi Fukui

Kenichi Fukui (japonès: 福井 謙一, Fukui Ken'ichi) (Nara, Japó 1918 - Kyoto, 1998) fou un químic i professor universitari japonès guardonat amb el Premi Nobel de Química l'any 1981.

## Biografia

Va néixer el 4 d'octubre de 1918 a la ciutat de Nara, situada a la prefectura del mateix nom. Estudià física i química a la Universitat Imperial de Kyoto, on es llicencià el 1941. Dedicat a la docència, el 1951 fou nomenat catedràtic de fisicoquímica a la mateixa universitat, càrrec que ocupà fins al 1982.
Interessat en les reaccions químiques, centrà els seus treballs en les òrbites frontals observant com les seves propietats de simetria permeten explicar les seves reaccions químiques. L'any 1981 fou guardonat, juntament amb el nord-americà Roald Hoffmann tot i que pels seus treballs independents, per les seves teories sobre el desenvolupament de les reaccions químiques. En 1988 va rebre Gran Cordó de l'Orde del Sol Naixent.

## Enllaços externs

* «Kenichi Fukui» (en anglès). The Nobel Prize. The Nobel Foundation.
# Portada/article maig 27

Els historiadors d'art defineixen en general l'art grec antic com l'art produït a la regió de parla grega entre el segle x aC i el segle I dC i n'exclouen, en general, l'art de les civilitzacions minoica i micènica. L'Acròpoli d'Atenes és l'acròpoli grega més important. Una gran part dels edificis arquitectònics de què consta es van edificar durant l'època de Pèricles (499-429 aC).

## Art de l'antiga Grècia

L'art de l'antiga Grècia és l'estil elaborat pels antics artistes grecs, caracteritzat per la recerca de la «bellesa ideal», recreant el «món ideal» del model platònic, o mitjançant la «imitació de la natura» en el sentit de la mimesi aristotèlica.
Els historiadors d'art defineixen en general l'art grec antic com l'art produït a la regió de parla grega entre el segle x aC i el segle I dC i n'exclouen, en general, l'art de les civilitzacions minoica i micènica. L'Acròpoli d'Atenes és l'acròpoli grega més important. Una gran part dels edificis arquitectònics de què consta es van edificar durant l'època de Pèricles (499-429 aC).
Els pintors i els escultors grecs van adquirir la seva tècnica per l'aprenentatge. Encara que alguns es van tornar coneguts i admirats, no tenien el mateix estatut social que els poetes o els dramaturgs de la mateixa època. Només des del període hel·lenístic, després del 320 aC, va ser quan els artistes van començar a ser reconeguts com una categoria social de ple dret.
# Robert (cràter)

* No s'ha de confondre amb Roberts (cràter) o Robertson (cràter).
Robert és un petit cràter d'impacte de la Lluna situat a la part sud-est de la Mare Serenitatis. Està situat a nord-est del petita cràter Dawes i a l'oest dels Montes Taurus.
* Localització de Robert (quadrangle inferior esquerra de la imatge)
* Rodalies de Robert
* Fotografia de la missió Apollo 15
A l'est-nord-est d'aquesta posició es troba el lloc d'allunatge de la missió Apollo 17, a la vall Taurus-Littrow.
El nom procedeix d'una designació originalment no oficial, continguda en la pàgina 42C3 / S21 de la sèrie de plànols del Lunar Topophotomap de la NASA, que va ser adoptada per la UAI el 1.976, igual que les denominacions dels cràters propers Mary, Osiris, Isis i Jerik.

## Referències

* (WGPSN), IAU Working Group for Planetary System Nomenclature. «Gazetteer of Planetary Nomenclature. 1:1 Million-Scale Maps of the Moon» (en anglès). UAI / USGS, 13-02-2013. [Consulta: 6 abril 2016].
* Andersson, L. E.; Whitaker, E. A.,. NASA Catalogue of Lunar Nomenclature (en anglès). NASA RP-1097, 1982.
* Blue, Jennifer. «Gazetteer of Planetary Nomenclature» (en anglès). USGS, 25-07-2007. [Consulta: 2 gener 2012].
* Bussey, B.; Spudis, P.. The Clementine Atlas of the Moon (en anglès). Nueva York: Cambridge University Press, 2004. ISBN 0-521-81528-2.
* Cocks, Elijah E.; Cocks, Josiah C.. Who's Who on the Moon: A Biographical Dictionary of Lunar Nomenclature (en anglès). Tudor Publishers, 1995. ISBN 0-936389-27-3.
* McDowell, Jonathan. «Lunar Nomenclature» (en anglès). Jonathan's Space Report, 15-07-2007. [Consulta: 2 gener 2012].
* Menzel, D. H.; Minnaert, M.; Levin, B.; Dollfus, A.; Bell, B. «Report on Lunar Nomenclature by The Working Group of Commission 17 of the IAU» (en anglès). Space Science Reviews, 12, 1971, pàg. 136.
* Moore, Patrick. On the Moon (en anglès). Sterling Publishing Co, 2001. ISBN 0-304-35469-4.
* Price, Fred W. The Moon Observer's Handbook (en anglès). Cambridge University Press, 1988. ISBN 0521335000.
* Rükl, Antonín. Atlas of the Moon (en anglès). Kalmbach Books, 1990. ISBN 0-913135-17-8.
* Webb, Rev. T. W.. Celestial Objects for Common Telescopes, 6ª edición revisada (en anglès). Dover, 1962. ISBN 0-486-20917-2.
* Whitaker, Ewen A. Mapping and Naming the Moon (en anglès). Cambridge University Press, 2003. 978-0-521-54414-6.
* Wlasuk, Peter T. Observing the Moon (en anglès). Springer, 2000. ISBN 1-85233-193-3.

## Vegeu també

* Llista de cràters lunars
* Selenografia
# Cymbium olla

Cymbium olla és una espècie de mol·lusc gastròpode marí que fa fins a 13 cm de llargada que en la llengua wolof del Senegal s'anomena "yet" i és part del plat més típic del país (tiébou-dienn).
Aquest mol·lusc viu a l'est de l'Atlàntic i del Mediterrani a una fondària de 50 a 100 m, té un peu de mida gran.

## Referències

* ↑ http://www.filosofia.tk/animalia/Gastropoda/Volutidae/Colla.htm Arxivat 2010-11-25 a Wayback Machine.
* ↑ http://waste.ideal.es/cymbiumolla.htm
# Maria Arpad d'Hongria

Maria Arpad d'Hongria (1257 - Nàpols, 25 de març de 1323) fou princesa d'Hongria i reina consort de Nàpols (1285-1309). Filla del rei Esteve V d'Hongria i la seva esposa Elisabet la Cumana. Fou germana de Ladislau IV d'Hongria. Per línia paterna era neta del rei Bela IV d'Hongria i Maria Lascarina de Nicea, i per línia materna era descendent de la tribu dels cumans. Es va casar el 1270 amb el duc Carles II d'Anjou, posterior comte de Provença i rei de Nàpols. D'aquesta unió van néixer:
* el príncep Carles I d'Hongria (1271-1295), rei d'Hongria, iniciador de la dinastia angevina d'Hongria
* la princesa Margarida d'Anjou (1273-1279), comtessa d'Anjou i casada el 1290 amb Carles I de Valois
* el príncep Lluís de Nàpols (1275-1298), bisbe de Tolosa
* el príncep Robert I de Nàpols (1277-1343), príncep de Calàbria i rei de Nàpols i comte de Provença
* el príncep Felip de Nàpols (1278-1343), iniciador de la branca de prínceps de Tàrent i Acaia
* el príncep Ramon Berenguer de Nàpols (1281-1307), hereu del comtat de Provença, però que al morir jove va revertir en Robert
* la princesa Blanca de Nàpols (1283-1310), casada el 1295 amb el comte-rei Jaume II d'Aragó
* el príncep Joan de Nàpols (1283-1308), religiós
* el príncep Tristan de Nàpols (1284-1286)
* la princesa Elionor d'Anjou (1289-1341), casada el 1302 amb el rei Frederic II de Sicília
* la princesa Maria de Nàpols (1280-1350), casada el 1304 amb el rei Sanç I de Mallorca
* el príncep Pere de Nàpols (1292-1315), comte de Gravina
* el príncep Joan de Durazzo (1294-1336), duc de Durazzo que va fundar la branca ducal de Durazzo.
* la princesa Beatriu de Nàpols (1295-1321)
Maria va morir el 1323 a la ciutat de Nàpols, on fou enterrada.
# Hasan Ali Mirza Shudja al-Sultana

Hàssan Alí Mirza Xuja al-Sultana fou un príncep qadjar.
El 1799 fou nomenat governador de Khorasan (fins a 1823) i de Kirman (1827-1828 i 1830-1831). També diversos germans van rebre governs provincials el 1789. Cada província de Pèrsia pagava al govern central una quantitat determinada, a més d'un regal de començament d'any i enviament de soldats quan se'ls demanava. El 1831 el seu germà Abbas Mirza, hereu designat, va anar a Kirman i el va deposar com a governador, nomenant al seu lloc a Khosraw Mirza (fill del mateix Abbas Mirza).
El 5 de desembre de 1834 Husayn Ali Mirza Farman Farma va assolir el títol reial a Xiraz i li va donar suport; pocs dies després Muhàmmad Xah entrava a Teheran procedent de Tabriz i era reconegut xa.
Les forces de Farman Farma, dirigides per Hasan Ali Mirza i pels tres fills de Farman, foren derrotades a Kumisha, prop d'Isfahan. Farman Farma es va rendir i va ser empresonat i morí al cap de poc el mateix 1835; els seus tres fills van poder fugir a l'imperi otomà; Hasan Ali Mirza fou capturat i cegat, sent empresonat a Ardabil on va morir el 1854. Diversos prínceps qadjars van fugir del país i altres es van revoltar sense èxit.

## Bibliografia

* William Bayne Fisher. Cambridge History of Iran, Cambridge University Press, 1993, p. 344, ISBN 0521200946
* "Prince Hasan ʿAli Shah Mirza “Shujaʿ al-Saltanah” Marches Against Herat." History of Afghanistan. Traduït i editat per R.D. McChesney, M. M. Khorrami. Brill Online, 2016. Referència. 26 de maig de 2016 <http://referenceworks.brillonline.com/entries/history-of-afghanistan/prince-hasan-ali-shah-mirza-shuja-al-saltanah-marches-against-herat-COM_000099> Primera edició en línia: 2013- Primera eddició impressa: ISBN 9789004234918, 20121219- També en línia aquí
# Luigi Pironti di Campagna

Luigi Pironti di Campagna (Nàpols 1908 – 1969) fou jugador, dirigent i àrbitre d'hoquei sobre patins.
El 1927 arribà a Catalunya amb la seva família i s'instal·là a Barcelona, on practicà l'hoquei sobre patins, la natació i la marxa atlètica. Jugà amb el seu germà Ernesto a l'Skating Club Catalunya al mateix temps que feia d'àrbitre d'hoquei sobre patins. El 1930 es convertí en un dels fundadors i el primer president de la Federació Catalana d'Hoquei sobre Patins, antecedent de l'actual Federació Catalana de Patinatge, després d'adaptar i traduir els estatuts que havia portat de la Federació Italiana. Presidí la federació fins al juliol de 1932, quan dimití per discrepàncies amb membres de la seva junta directiva. Al marge de jugar a hoquei patins, també va ser àrbitre, nedador i membre de l'equip de marxa atlètica del FC Barcelona durant els mateixos anys en què va presidir la Federació Catalana. Va estudiar a l'Escola d'Agricultura de Barcelona i es va vincular amb grups catalanistes i d'esquerra. El 1936 es va convertir en secretari general de la Federació Nacional d'Estudiants de Catalunya i posteriorment en el seu cap d'ensenyament tècnic. Quan va esclatar la Guerra Civil va tornar a Itàlia, on va morir anys més tard.

## Referències

* ↑ Enciclopèdia de l'Esport Català. Barcelona: Enciclopèdia Catalana, 2012. ISBN 978-84-412-2106-.
* ↑ Gallen Utset, Carles. Les Federacions Esportives Catalanes i els seus presidents. Barcelona: UFEC, 2013. ISBN Gi.1233-2013.
# Svper

Svper, abans coneguts com a Pegasvs, és un grup de música liderat per l'asturià Sergio Pérez García i l'argentina Luciana Della Villa. Van sortir a la superfície el 2011 amb tres versions de demostració penjades al seu Soundcloud i un videoclip, El final de la noche, realitzat per Canadà, considerats per diversos mitjans una de les grans revelacions del 2012. Al disc de debut, Pegasvs (2012), el duo s'agafa a les arrels del krautrock alemany dels anys setanta i al pop, fet amb sintetitzadors analògics.

## Referències

* ↑ «Svper». Catalan Sounds. (Institut Ramon Llull). Arxivat de l'original el 2015-11-23. [Consulta: 21 novembre 2015].